CELEX: 32021D1689
Language: hu
Date: 2021-09-17 00:00:00
Title: A Bizottság (EU) 2021/1689 végrehajtási határozata (2021. szeptember 17.) az Ecolab P3-Topax 66/Еколаб P3-Tопакс 66 és az Ecolab BACFORCE EL 900/Еколаб БАКФОРС EL 900 biocid termék forgalmazásának és felhasználásának engedélyezésével kapcsolatban a bolgár egészségügyi minisztérium által az 528/2012/EU európai parlamenti és tanácsi rendelet 55. cikke (1) bekezdésével összhangban hozott intézkedés meghosszabbításáról (az értesítés a C(2021) 6693. számú dokumentummal történt) (Csak a bolgár nyelvű szöveg hiteles)

2021.9.21.   
               
               
                  HU
               
               
                  Az Európai Unió Hivatalos Lapja
               
               
                  L 333/1
               
            
         A BIZOTTSÁG (EU) 2021/1689 VÉGREHAJTÁSI HATÁROZATA
         (2021. szeptember 17.)
         az Ecolab P3-Topax 66/Еколаб P3-Tопакс 66 és az Ecolab BACFORCE EL 900/Еколаб БАКФОРС EL 900 biocid termék forgalmazásának és felhasználásának engedélyezésével kapcsolatban a bolgár egészségügyi minisztérium által az 528/2012/EU európai parlamenti és tanácsi rendelet 55. cikke (1) bekezdésével összhangban hozott intézkedés meghosszabbításáról
         
            
               (az értesítés a C(2021) 6693. számú dokumentummal történt)
            
         
         (Csak a bolgár nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 55. cikke (1) bekezdésének harmadik albekezdésére,
         mivel:
         
                     (1)
                  
                  
                     2020. december 16-án a bolgár egészségügyi minisztérium (a továbbiakban: az illetékes hatóság) az 528/2012/EU rendelet 55. cikke (1) bekezdésének első albekezdésével összhangban határozatot fogadott el arról, hogy 2021. június 14-ig engedélyezi az Ecolab P3-Topax 66/Еколаб P3-Tопакс 66 és az Ecolab BACFORCE EL 900/Еколаб БАКФОРС EL 900 biocid termék felületfertőtlenítő szerként való forgalmazását és felhasználását (a továbbiakban: az intézkedés). Az illetékes hatóság az említett rendelet 55. cikke (1) bekezdésének második albekezdésével összhangban értesítette a Bizottságot és a többi tagállam illetékes hatóságait az intézkedésről és annak indokairól.
                  
               
                     (2)
                  
                  
                     Az illetékes hatóság által szolgáltatott információk szerint az intézkedésre a népegészségügy védelme érdekében volt szükség. 2020. március 11-én az Egészségügyi Világszervezet világjárványnak minősítette a koronavírus-járványt (Covid19). Az illetékes hatóság a Covid19 terjedése elleni megelőző intézkedésként a közlétesítmények és munkahelyek bizonyítottan virucid hatású felületfertőtlenítő szerekkel történő fertőtlenítését ajánlotta.
                  
               
                     (3)
                  
                  
                     Az Ecolab P3-Topax 66/Еколаб P3-Tопакс 66 és az Ecolab BACFORCE EL 900/Еколаб БАКФОРС EL 900 hatóanyagként nátrium-hipokloritból felszabaduló aktív klórt tartalmaz. A nátrium-hipokloritból felszabaduló aktív klórnak az 528/2012/EU rendelet V. mellékletében meghatározott 2. terméktípusba (nem közvetlenül embereken vagy állatokon való felhasználásra szánt fertőtlenítőszerek és algásodás elleni szerek) és 4. terméktípusba (élelmiszer és takarmány közelében használt termékek) tartozó felületfertőtlenítő biocid termékekben történő felhasználása engedélyezett.
                  
               
                     (4)
                  
                  
                     Az Ecolab P3-Topax 66/Еколаб P3-Tопакс 66 és az Ecolab BACFORCE EL 900/Еколаб БАКФОРС EL 900 az EN 14476 európai szabvány szerint bizonyítottan virucid hatású a burokkal rendelkező vírusokkal szemben.
                  
               
                     (5)
                  
                  
                     A Covid19-világjárvány kitörése óta Bulgáriában igen nagy a kereslet a fertőtlenítőszerek iránt, ami a bolgár piacon az ilyen termékek soha nem látott ellátási hiányához vezetett. A Covid19 komoly népegészségügyi veszélyt jelent Bulgáriában, és terjedésének megfékezése szempontjából alapvető fontosságú, hogy elegendő mennyiségű fertőtlenítőszer álljon rendelkezésre.
                  
               
                     (6)
                  
                  
                     A Bizottsághoz 2021. május 11-én indokolással ellátott kérelem érkezett az illetékes hatóságtól az intézkedés 528/2012/EU rendelet 55. cikke (1) bekezdése harmadik albekezdése szerinti meghosszabbításának engedélyezésére vonatkozóan. A kérelmet azon aggályok alapján nyújtották be, amelyek szerint a Covid19 2021. június 14. után is veszélyeztetheti a népegészségügyet, ezért a Covid19 jelentette veszély megfékezéséhez elengedhetetlen további fertőtlenítőszerek forgalomba hozatalának engedélyezése.
                  
               
                     (7)
                  
                  
                     Az illetékes hatóság szerint a Covid19 továbbra is népegészségügyi veszélyt jelent, és ezt a veszélyt Bulgáriában a szájmaszk viselését és a fizikai távolságtartást megkövetelő intézkedések, valamint a Covid19 elleni védőoltás ellenére a korlátozott vakcinakínálat mellett még nem lehet megfelelően kezelni.
                  
               
                     (8)
                  
                  
                     Ezenkívül az illetékes hatóság szerint további fertőtlenítőszerek forgalomba hozatalának engedélyezésével a fertőtlenítőszerek diverzifikált piacát lehetne fenntartani az ilyen termékek esetleges hiányából eredő kockázatok minimalizálása érdekében.
                  
               
                     (9)
                  
                  
                     mivel a Covid19 továbbra is veszélyt jelent a népegészségügyre, és ezt a veszélyt Bulgáriában nem lehet megfelelően kezelni anélkül, hogy a piacon további fertőtlenítőszerek forgalmazását engedélyeznék, helyénvaló lehetővé tenni az illetékes hatóság számára az intézkedés kiterjesztését.
                  
               
                     (10)
                  
                  
                     Tekintettel arra, hogy az intézkedés 2021. június 14-én hatályát vesztette, ennek a határozatnak visszamenőleges hatállyal kell bírnia.
                  
               
                     (11)
                  
                  
                     Az e határozatban előírt intézkedések összhangban vannak a biocid termékekkel foglalkozó állandó bizottság véleményével,
                  
               ELFOGADTA EZT A HATÁROZATOT:
         
            1. cikk
            A bolgár egészségügyi minisztérium 2022. december 17-ig meghosszabbíthatja az Ecolab P3-Topax 66/Еколаб P3-Tопакс 66 és az Ecolab BACFORCE EL 900/Еколаб БАКФОРС EL 900 biocid termék felületfertőtlenítő szerként való forgalmazására és felhasználására vonatkozó engedélyt.
         
         
            2. cikk
            Ennek a határozatnak a bolgár egészségügyi minisztérium a címzettje.
            Ezt a határozatot 2021. június 15-től kell alkalmazni.
         
         
            Kelt Brüsszelben, 2021. szeptember 17-én.
            
               
                  a Bizottság részéről
               
               Stella KYRIAKIDES
               
                  a Bizottság tagja
               
            
         
         
            (1)  HL L 167., 2012.6.27., 1. o.